試建溪新茶次元述韻
作者：葛勝仲
朝代：宋

paragraphs: 舶舟初出建溪春，紅牋品題苞蒻葉。
低昂輕重如美人，等衰銖較知難躐。
格高玉雪瑩衷膓，品下膏油浮面頰。
太丘胸中有涇渭，包裹携來充博帖。
稍發下駟已驚眼，香味高奇光煒曄。
不肯花前殺風景，憑花爲謝穿花蝶。
更看正紫小方珪，價比連城真稱愜。
病渴羌人洗煩滯，好睡兼旬便愁攝。
異時風流貴公子，喜悦藏珍令口囁。
莫辭七椀攪枯腸，有酒沽君夜燒蠟。